TRUSLER: Det er denne kronikken som skal ha ført til truslene mot Sosiologisk institutt.

Årsaken skal være trusler som har kommet mot førsteamanuensis Alf Gunvald Nilsen, etter at han i et leserinnlegg i The Guardian på nett koblet Fremskrittspartiet og Anders Behring Breivik i forbindelse med det norske valget.

– Jeg kan bekrefte at det er mottatt trusler. Vi har vært i dialog med politiet og har gjort en beredskapsvurdering av dette. Og av hensyn til fagstaben og studentene passer vi nå på at alle dører er låst, sier kommunikasjonsdirektør Ingar Myking til BT.

Avlyser forelesning

Han sier de også har avlyst en forelesning som førsteamanuensis Alf Gunvald Nilsen skulle hatt i morgen.

Rektor Dag Rune Olsen bekrefter overfor NRK at det har kommet trusler mot instituttet etter leserinnlegget.

AVLYSER FORELESNING: Universitetet avlyser en forelesning med Alf Gunvald Nilsen i morgen. Foto: Universitetet i Bergen

– Dører som vanligvis er åpne, blir nå lukket og kan bare åpnes med nøkkelkort, sier han.

Skjerper vaktholdet

Han legger til at vekterne på instituttet vil være ekstra påpasselige på grunn av truslene.

Politiet er koblet inn i trusselsaken, og Universitetet er i dialog med dem og hvilke tiltak som skal gjennomføres.

– Jeg har ikke lest truslene selv, og kan derfor ikke kommentere dem mer konkret, sier Olsen.

Rektoren sier Universitetet fortløpende vil vurdere om det blir aktuelt å avlyse enda flere forelesninger.